b'\n_START_ARTICLE_\nAustralovenator\n_START_SECTION_\nMorfologia i hist\xc3\xb2ria\n_START_PARAGRAPH_\nAustralovenator es basa en l\'holotip Australian Age of Dinosaurs Museum\xc2\xa0604, un esquelet parcial que inclou el dentari esquerre, dents, extremitats anteriors i posteriors parcials, un \xc3\xadlium dret parcial, costelles i gastralia. Australovenator fou descrit l\'any 2009 pel Dr. Scott Hocknull i col\xc2\xb7legues. L\'esp\xc3\xa8cie tipus \xc3\xa9s A. wintonensis, en refer\xc3\xa8ncia a Winton, un empla\xc3\xa7ament proper. Una an\xc3\xa0lisi filogen\xc3\xa8tica ha determinat que Australovenator \xc3\xa9s un carnosaure al\xc2\xb7los\xc3\xa0urid, amb certes semblances amb Fukuiraptor i els carcarodontos\xc3\xa0urids. En l\'an\xc3\xa0lisi, han concl\xc3\xb2s que es tracta d\'un t\xc3\xa0xon germ\xc3\xa0 dels carcarodontos\xc3\xa0urids. Els turmells d\'Australovenator i Fukuiraptor s\xc3\xb3n similars a l\'astr\xc3\xa0gal conegut de NMVP 150070 que pr\xc3\xa8viament s\'havia identificat com a pertanyent a un Allosaurus sp., sembla que en realitat correspondria a un Australovenator o un parent proper.Australovenator fou un al\xc2\xb7los\xc3\xa0urid de mida mitjana. D\'acord amb el Dr. Hocknull, feia 2 metres d\'al\xc3\xa7ada fins a la pelvis i 6 metres de longitud. Ja que era un predador "lleuger" fou anomenat com a "guepard del seu temps".\n_START_SECTION_\nPaleobiologia\n_START_PARAGRAPH_\nAODL\xc2\xa0604 va ser trobar a uns 60\xc2\xa0km al nord-oest de Winton, a prop d\'Elderslie Station. Fou recuperat de la part inferior de la Formaci\xc3\xb3 de Winton, que data de l\'Albi\xc3\xa0 superior. AODL\xc2\xa0604 fou trobat en una capa d\'argila entre dues capes de gres, inerpretant que es tractava d\'un dip\xc3\xb2sit d\'un llac de bra\xc3\xa7 mort. Al mateix lloc on era l\'holotip es va trobar el saur\xc3\xb2pode Diamantinasaurus, bivalves, peixos, tortugues, cocodrils, i plantes f\xc3\xb2ssils. La formaci\xc3\xb3 de Winton t\xc3\xa9 tot un conjunt de fauna que inclou bivalves, gastr\xc3\xb2podes, insectes, un anquilosaure sense nom i hipsilofodonts. Les plantes que es coneixen de la formaci\xc3\xb3 inclouen falgueres, ginkgos, gimnospermes, i angiospermes. Com altres carnosaures, Australovenator seria un carn\xc3\xadvor b\xc3\xadpede.'